అమల అక్కినేని
అమల అక్కినేని, తెలుగు సినిమా నటి మరియు జంతు సంక్షేమ కార్యకర్త. అమల తల్లి ఐర్లాండ్ దేశస్థురాలు. తండ్రి బెంగాళీ. ప్రముఖ నాట్యకారిణి రుక్మిణీ ఆరండేల్ వద్ద శాస్త్రీయ నృత్య శిక్షణ పొందుతున్న అమల తమిళ దర్శకుడు భారతీ రాజా దృష్టిలో పడి ఆయన దర్శకత్వం వహించిన వైశాలి తమిళ చిత్రం ద్వారా కథానాయికగా సినీరంగంలోనికి ప్రవేశించింది. తెలుగులో ఈమె మొదటి చిత్రం డి.రామానాయుడు నిర్మించిన చినబాబు. ఆ చిత్రంలో కథానాయకుడు నాగార్జున. నాగార్జునతో ఆ చిత్ర నిర్మాణ సమయంలో ఏర్పడిన పరిచయం ప్రేమగా మారి వారిరువురూ 1993లో వివాహబంధం ద్వారా ఒక్కటయ్యేలా చేసింది. వీరిరువురికీ 1994లో అఖిల్ అనే కుమారుడు కలిగాడు.
అర్జున్ కపూర్
26 జూన్ 1985న మహారాష్ట్ర లోని ముంబై లో జన్మించారు  అర్జున్. తండ్రి బోనీ కపూర్ ప్రముఖ నిర్మాత, తల్లి మోనా షౌరే వ్యాపారవేత్త. నిర్మాత సురిందర్ కపూర్ మనుమడు అర్జున్. నటులు అనిల్ కపూర్, సంజయ్ కపూర్, నిర్మాత సందీప్ మర్వా లకు అర్జున్ అన్న కొడుకు. నటి సోనం కపూర్, నటులు మోహిత్ మార్వా, హర్షవర్ధన్ కపూర్  లకు కజిన్. అర్జున్ చెల్లెలు అన్షులా గూగుల్ ఉద్యోగిని. నటి శ్రీదేవి  ఆయనకు సవతి తల్లి. జాహ్నవి, ఖుషి అర్జున్ చెల్లెళ్ళు. ఒక ఇంటర్వ్యూలో తండ్రి రెండో వివాహం గురించి అడిగినప్పుడు "అప్పుడు మేము  చాలా చిన్నపిల్లలం. కొంచెం కష్టంగానే ఉండేది. కానీ ఏం చేయగలం? ఎన్ని రోజులని ఫిర్యాదులు చేస్తూ ఉండగలం? జరిగినదాన్ని అంగీకరించి ముందుకు పోవాలి." అని వివరించారు.